Užitie kvapiek Energy GYNEX pri histaminovej intolerancii
Dobrý deň, viete mi prosím povedať ci sa kvapky Energy GYNEX užívať aj pri histaminovej intolerancii? Vopred ďakujem za odpoveď.
Dobrý deň,
ďakujeme za Vašu otázku.
Histamínová intolerancia (HIT) je charakterizovaná nedostatočným odbúravaním histamínu v tele, čo spôsobuje jeho zvýšenú koncentráciu v organizme. Histamín je v tele rozkladaný pomocou enzýmu diaminooxidázy (DAO). Pri jeho deficite, resp. zníženej aktivite, dochádza k zníženému rozkladu histamínu, a tým k jeho hromadeniu. To má za následok vznik rôznych komplikácií.
Pre ľudí s diagnostikovanou HIT sú problémom lieky, ktoré fungujú ako uvoľňovače histamínu alebo ktoré blokujú jeho metabolizmus (navodzujú nefunkčnosť enzýmu DAO). Taktiež lieky, ktoré blokujú účinky vitamínu B6 (je potrebný pre aktivitu DAO) môžu spôsobovať ťažkosti.
Vzhľadom na to, že Gynex je výživový doplnok nepodliehajúci klinickým skúškam, nie je známy ani vplyv na zhoršenie príznakov u pacientov s histamínovou intoleranciou. Je však dôležité vedieť, že pri mnohých prípravkoch nie je známy ich vzťah k histamínu, a preto si ich musí každý odsledovať sám. Podstatná je individuálna odpoveď pacienta, čo znamená, že aj potencionálne rizikové produkty pri HIT u vás nemusia vyvolávať žiadne komplikácie.
Prajem pekný zvyšok dňa.
S pozdravom
PharmDr. Veronika Kiabová